Íslensk ferðaskrifstofa býður upp á ferð til Norður - Kóreu Þórhildur Þorkelsdóttir skrifar 25. desember 2013 18:58 Íslensk ferðaskrifstofa hyggst bjóða upp á hópferð til Norður Kóreu næstu páska . Norður - Kórea er einangraðasta land í heimi og er lokað ferðamönnum að mestu . Aðeins 1500 ferðamönnum er hleypt inn í landið á ári en ferðaskrifstofan Trans Atlantic stefnir á að fara þangað með tuttugu og fimm manna hóp frá Íslandi 10. til 23. apríl 2014 . Það er sagnfræðingurinn Árni Hermannsson sem skipuleggur ferðina . Hann fór sjálfur til landsins árið 2010 ásamt nokkrum kennurum í Verzló . Í þeirri ferð myndaði hann góð tengsl við litla ferðaskrifstofu í Kína sem svo bauð honum að koma aftur með hóp . Skrifstofan er sú eina í heiminum sem hefur leyfi til að senda ferðamenn til Norður - Kóreu . Norður-Kórea er mesta einræðisríki heims og er því stjórnað af einræðisherranum Kim Jong Un . Þekking umheimsins á landinu er afar takmörkuð en til að mynda er engum fréttamönnum hleypt inn . Þá er öllum ferðamönnum sem þangað koma gert að skrifa undir yfirlýsingu þess efnis að þeir muni ekki tala illa um landið að ferðalagi loknu . Að sögn skipuleggjenda hjá Trans Atlantic hefur fjöldi fólks nú þegar sýnt ferðinni áhuga .